arnastofnun/IGC-2024 huggingface dataset:
Skilningur hafinn

Alþjóða efnahagsstofnanir eru farnar að birta tölur, sem sýna stöðnun í hagsæld vesturlanda. Allur svonefndur hagvöxtur lendir í klóm ríkasta prósents fólksins, en ekkert til fátækustu tíu prósentanna. Stafar af, að hagfræði vesturlanda gerði nýfrjálshyggju að trúarbrögðum. Ferlið var svipað hér á landi. Langan tíma tók að fatta, að trúarbrögðin enda með ósköpum. Lengst er það komið í Bandaríkjunum. Þar eru borgarkjarnar að breytast í þriðja heims skrímsli með útigangsfólki um allar trissur. Þar er fólkið að byrja að skilja, að svona getur það ekki lengur gengið. Jafnvel kviknar á peru hagfræðinga. Þeir byrja að kveðja gömlu trúarbrögðin sín.
Þá var ég ungur

Þegar ég var ungur, hélt ég, að á Íslandi væri ókeypis velferð að norrænum hætti. Líklega var það nokkurn veginn rétt í þá daga. Nú veit ég, að ekki lengur ríkir hér ókeypis velferð. Fólk borgar sjálft vaxandi hluta. Fátækir eru látnir borga sitt krabbamein. Margir neita sér beinlínis um læknishjálp og lyfjakaup. Þessi stefna er keyrð fram af pólitísku trúarofstæki, þótt ríflegur meirihluti kjósenda vilji ókeypis velferð. Ég fylgi þeim meirihluta, en er ekki sósíalisti. Tel þetta vera ástand, sem þarf að laga og verði lagað. Felur bara í sér mannlega samstöðu, burtséð frá gömlum kreddum. Sem hafa um áratugi stolið öllum hagvexti Íslands.
Passlega blandan

Píratar blanda frjálshyggju og jafnaðarstefnu, hægri og vinstri. Vilja norræna-þýzka velferð, skóla og heilsugæzlu. Líka vilja þeir opið og gegnsætt þjóðfélag, þar sem alþýðan sér, hvað elítan braskar. Vilja auðvelda aðgengi að upplýsingum og leyndarmálum. Vilja að forgangur að auðlindum leiði til rentu, sem rennur til ríkisins. Ýmis slík atriði eru þáttur frjálshyggju, ekki síður en jafnaðarstefnu. Enginn flokkur hefur svipaða stefnu og píratar. Vissast er að kjósa þá, því að allir aðrir þingflokkar hafa burði til svíkja óskir kjósenda sinna. Sjáið bara Viðreisn, Bjarta framtíð, Samfylkingu, Framsókn og íhaldsarm Vinstri grænna.
Fólkið talar beint

Alls staðar eru hliðverðir að hverfa. Fólk talar beint í bloggi og á fésbók án milligöngu fjölmiðla. Fólk kaupir sér snjallsíma og nokkrar græjur í viðbót á alls hálfa milljón og fer sjálft að framleiða bíó með iMovie. Fólk kaupir forrit fyrir arkitekta og hannar eigið hús. Fólk fær sér snjalltæki, sem skrifar nótur í leiðinni. Fólk lærir að fljúga og lenda um allan heim í flughermi. Fólk lætur leiðréttingaforrit laga hjá sér íslenzkuna. Fólk skoðar deilumál í Google og kemst að sannleikanum á Wikipedia. Hvað sem segja má um vandræði nútímans, þá er morgunljóst, að geta fólk til þroskast og verða viðræðuhæft er að margfaldast.
Leyndó, elsku leyndó

Leyndarhyggjan er alvarlegasti þáttur umhverfisslyssins við Faxaskjól. Orkuveita Reykjavíkur og dótturfyrirtækið Veitur hugðust halda málinu leyndu. Þetta stóra mál kæmi almenningi ekki við. Þó var talað við tengiaðila borgaryfirvalda, sem kveiktu ekki á perunni. Pólitískir stjórnarmenn á borð við Halldór Halldórsson og Halldór Auðar Svansson kveiktu ekki heldur. Borgarstjóri ekki látinn vita. Dagur Eggertsson segist bara hafa lesið um það í fjölmiðlum. Þarna er hópur valdamanna í opinberum fyrirtækjum borgarinnar og í ráðhúsinu, sem telur leyndarhyggju góða. Píratar þegja hástöfum. Minnir á, að nýja stjórnarskráin hefur ekki tekið gildi.
Trump í Nixons-gryfju

Donald Trump líkist Richard Nixon svo, að hann safnar um sig hirð siðblindingja. Nixon hafði Haldeman og Ehrlichmann og fékk Watergate innbrotið í hausinn. Trump hefur siðblindingjana Trump yngri, Kushner og Manafort. Þeir reyndu að semja við rússneska lögmanninn Veselnitskaya um gögn gegn Hilary Clinton í kosningastríði haustsins. Málið er verra fyrir Trump en Nixon að því leyti, að einn af dólgunum er sonur Trumps. Allir eiga þeir yfir sér rannsókn á meintum landráðum. Brot á kosningalögum og lögum um landráð. Tilkynna ber forseta strax um vitneskju um óeðlileg og ólögleg afskipti meintra valda-Rússa af bandarískum innanríkismálum.
Evrópumaran

Maran á vinstri stjórninni var einæði Jóhönnu Sigurðardóttur í Evrópumálinu. Hún hugðist troða aðild upp á samstarfsflokkinn í ríkisstjórn og á þjóðina alla. Hún kunni sér ekki hóf, klauf samstarfsflokkinn og skilaði flokki sínum fylgisleysi. Þannig má ekki böðlast með mál, sem hefur of lítinn stuðning. Tími Evrópuaðildar verður ekki kominn fyrr en eftir eitthvert hrun, sem sannfærir fólk um nauðsyn hennar. Ár eftir ár og áratug er alger minnihluti fyrir aðild að Evrópu. Ég sé það, þótt ég sé fylgjandi aðild. Í pólitík þýðir ekki að böðlast áfram gegn vilja fólks. Hægri stjórninni getur t.d. orðið hált á að böðlast lengi á heilsukerfinu.
Það er ekki Kanarí

Í gamla daga fékk Sambandið um helgar að vita af fyrirhugaðri gengislækkun næsta mánudag. Þetta hélt Framsókn uppi um áratugi. Síðar tók Óli þjófur hlutverkið að sér. Jóhannes Nordal upplýsti pupulinn í gamla daga, að þetta væru ekki lækkanir, heldur gengisbreytingar. Nú fiktar Már Guðmundsson í genginu fyrir ríkisstjórn, kvótagreifa og ferðagreifa. Skyndilega léttari höft á gjaldeyriskaupum hafa leitt til straums lífeyrissjóða og annarra helztu bófa landsins með fé til útlanda. Búið að kaupa alla loftkastala innanlands. Erlendis eru kastalar traustari. Þess vegna féll krónan um 3% á mánudaginn. Ekki vegna þess, að þú fórst til Kanarí.
Hægri-vinstri er úrelt

Tölum enn um vinstri og hægri í pólitík, þótt veruleikinn sé flóknari. Álit fólks fer eftir aðstæðum. Sé búið að reka harða hægri pólitík með árásum á velferðina, breytast viðmiðin. Fólk, sem annars væri talið á miðju, virðist vera til vinstri í stuðningi sínum við velferð. Þannig er staðan hér. Allur þorri þjóðarinnar er andvígur niðurskurði velferðar. Í næstu kosningum mun tilræðisfólk gegn velferð bíða mikinn hnekki. Fólk telur varðveizlu velferðar skipta meira máli en flest annað. Þegar Píratar segjast vera róttækur flokkur á miðjunni, en hafa samt aukna velferð á oddinum, er það ekkert undarlegt. Það er eðlilegt í pólitísku stöðunni.
Goggun í ríkisstjórn

Viðreisn er að reyna að koma tveimur málum sínum fram í ríkisstjórninni. Hækka auðlindarentu um sex milljarða og bjarga 300 eigendum íbúða undan Íbúðalánasjóði. Sjálfstæðisflokknum finnst þetta ekki fyndið. Hann ákvað í upphafi að samþykkja engar gerðir samstarfsflokka sinna. Þeir hefðu þann eina tilgang að vera hækjur. Björt framtíð skilur þann tilgang sinn ágætlega og er ekki með mótþróa. Enda er þar frekar heimskt fólk. Viðreisn hefur harðari skráp og vill sýna, að hún hafi átt erindi í prívatstjórn bófaflokksins. Fyrir hönd kvótagreifa skipar Davíð Oddsson Bjarna Benedikts að hefja gagnsókn. Fylgist með framvindu hér á jonas.is.
Góð breyting í bænum

Reykjavík er eina borgin, sem ég þekki og hefur leyft rútuakstur upp á dyrum hótela í þröngum miðbæ. Alls staðar gengur fólk eða fær leigubíl síðasta spölinn. Borgin hefur nú bannað rútuakstur að mestu leyti vestan Hringbrautar. Á svæðinu eru rútupláss, þar sem þú getur væntanlega skipt yfir í leigubíla. Eða strætó, ef það hentar betur. Rútur hafa hingað til valdið miklum stíflum á þessu svæði og ama fyrir íbúa og almennan akstur. Enginn ágreiningur er um málið, bara þetta venjulega væl hagsmunaaðila. Auðvitað þarf að fjölga leigubílum af þessu tilefni og verður væntanlega gert. Ekki er allt öfugsnúið í borgarskipulaginu.
Færir til fé

Ríkisstjórnin vill leysa allan velferðarvanda með að færa til peninga. Þannig styttir hún biðlista með að lengja biðlista í hjartaþræðingu. Hún gerir dýr lyf ódýrari með að hækka verð ódýrari lyfja. Hún setur fé í einkavinavæðingu með að svelta Landspítalann um peninga. Vitleysingarnir, sem kjósa Sjálfstæðisflokkinn, telja þetta hið bezta mál. Þegar kvartað er um fjárskort, flytur ríkisstjórnin fé frá einum stað til annars. Hún fæst ekki til fjármagna nauðsynlega velferð. Hún hefur slegið svo mikið af auðlindarentu og auðlegðarskatti, að hún hefur ekki alvörupeninga til neins góðs. Þetta kallast ofstækisfull hægri nýfrjálshyggja.
Efnilegur bræðingur

Flokkur fólksins hélt ágætlega sóttan baráttufund í Háskólabíói í vikunni. Þar var mikið af gömlu fólki og öryrkjum. Í þeim hópum er að finna marga, sem hafa verið illa leiknir af róttækum hægri nýfrjálshyggjubófum ríkisstjórnarinnar. Í þennan hóp bætist við ýmislegt fólk, sem er uppi á háa c-i út af flugvellinum í Reykjavík. Einnig ýmislegt fólk, er hefur áhyggjur af múslimum og raunar fleiri útlendingum. Inga Snæland er vinsæll formaður og hefur náð til sín framafólki í hópum ýmiss konar sérhagsmuna. Þessi blanda getur dúkkað upp hvar sem er, til hægri eða vinstri. Getur náð þingmannafylgi, því flestir hata gamla fjórflokkinn.
Þögn er vond

Hálfur milljarður fæst í ríkiskassann, þegar lokið er þeim málum, sem þegar eru hafin í kjölfar leyniskjala um skattaskjól. Mest er þetta auðlegðarskattur, sem stinga átti undan. Nöfn hafa ekki verið gefin upp. Ekki heldur, hvort eitthvað af upphæðinni er sekt, sem venjulegt fólk þarf að sæta. Vonandi sleppa þjófarnir ekki bara með að skila þýfinu. Í Mossack Fonseca skjölunum frá Panama voru alls 410 íslenskir skattaðilar. Örlítill minnihluti þeirra hefur verið rannsakaður til fulls. Við vitum ekki, hvort hin falla á tíma. Enginn treystir embættismönnum bananaríkis, ekki heldur ríkisskattstjóra og skattrannsóknastjóra. Þögn er vond.
Lífskjaramunur: Í 24 sæti

Lífskjaramunur: Í 24 sæti

Fjölþjóðasamtökin OXFAM hafa gefið út tölur, sem sýna, að Ísland gerir langminnst norðurlanda í að jafna lífskjörin. Skoðuð voru átján atriði varðandi útgjöld til velferðar, mismunar í skattlagningu og löggjafar gegn ójöfnuði á vinnumarkaði. Norðurlönd, sem við berum okkur helzt saman við, taka fjögur af sex hæstu sætum listans. Ísland kemur þar langt á eftir, í 24. sæti. Það stafar af markvissri minnkun stuðnings við velferðarfólk, svo sem aldraða, öryrkja og sjúklinga. Líka af minni skattheimtu á ríka og meiri á fátæka. Gerðir ríkisstjórnarinnar stefna á aukinn ójöfnuð í samfélaginu. Hér er ríkisstjórn hinna ríku fyrir hina ríkustu.

OXFAM

GUARDIAN
Viðráðanlegur vandi

Þrátt fyrir dagleg grátköst hagsmunaaðila fjölgar ferðafólki sífellt á Íslandi. Á þessu ári fjölgar þeim um minnst 40% frá fyrra ári. Eftir að hafa fjölgað um 25% á ári í mörg ár. Alls ekki eru hinar minnstu líkur á, að ferðamönnum fækki næstu árin. Fjölgunin verður þó hægari en á þessu ári. Það er bara hið bezta mál. Tími er kominn til, að ríkisstjórnin fjölgi kömrum um fleiri en núll stykki á ári. Og tími er kominn til, að okrarar úti á landi verði látnir fá róandi sprautur. Á höfuðborgarsvæðinu er verðlag í fínu lagi, svona svipað og í Osló. En það mundi hefna sín að fara upp fyrir Osló í verði. Ferðavandinn er almennt viðráðanlegur.
Koma svo píratar

Píratar sýndu eftir kosningar, að þeir gátu fylgt hefðbundnum leiðum til að ná fram ríkisstjórn framfara. Buðu fram tilslakanir og lögðu áherzlu á fá atriði. Sýndu kjósendum, að þeir væru fullorðnir. Stjórntækir eins og það heitir á máli fjórflokksins. Um leið varð flokkurinn hversdagslegri, missti af unga sjarmanum, sem fylgir ungu fólki. Mér finnst vera kominn tími til, að píratar sýni, að þeir eru píratar. Fitji upp á vinnubrögðum, sem æsa pólitískar risaeðlur til að sýna sitt ljóta eðli. Hvetji fólk til að sjá, að hefðbundnir stjórnmálaflokkar eru ekkert annað en jólapakkningar um lygi, hræsni, græðgi, spillingu og siðblindu.
Bera á höndum sér

Hvergi á vesturlöndum tíðkast, að embættismenn láti málsgögn hverfa. Jafnvel á Ítalíu mafíunnar eru gömul skjöl varðveitt. Að lokum tekin upp í stafrænt form til að leita í. Bara hér á Íslandi mynda embættismenn keðju um Robert Downey, áður Róbert Árna Hreiðarsson. Dæmdur fyrir barnaníð gegn fjórum stúlkum árið 2008. Síðan hefur kerfið borið hann á höndum sér. Jafnvel gefið honum nýja „æru“ á leyndan hátt. Nú hefur hann aftur verið kærður fyrir barnaníð. Þá gerist það, að gögn fyrri mála finnast ekki. Taka þarf í alvöru á þessu. Rannsaka hvarf skjalanna. Hver ber ábyrgð á því? Er net barnaníðinga meðal embættismanna og Sjálfstæðisflokksins?
Á endasprettinum

Þekkt hagfræðifólk og alþjóðasamtök eru farin að efast um Hayek og Friedman og farin að hlusta á Chomsky og Pikkety. Stjórnvöld eru síðbúnari. Nýfrjálshyggja er við völd í flestum löndum Vestur-Evrópu. Í Þýzkalandi hafa kristilegir hins vegar haft að leiðarljósi sátt milli ríkra og fátækra. Þess vegna fer Angela Merkel bil beggja með feiknargóðum efnahagsárangri. Nýfrjálshyggjan hófst til valda með Thatcher í Bretlandi 1979 og Reagan í Bandaríkjunum 1981. Hér hófst hún með Davíð 1991. Síðan hefur bilið milli ríkra og fátækra margfaldast. Lágtekjufólk býr við laun, sem eru lægri en framfærslukostaður. Þetta endar auðvitað með byltingu.
Enginn lofaði tilfærslu

Hef hvergi séð kosningaloforð eða önnur loforð um færslu frá opinberri þjónustu yfir í einkarekstur heilsugæzlustöðva og sérhæfðra sjúkrahúsaðgerða. Að baki er leynimakk Sjálfstæðisflokksins og forstjóra Sjúkratrygginga um, að ríkið greiði kostnaðinn. Um leið er opinberi reksturinn sveltur. Þekkt fyrirbæri erlendis. Þar er fengin reynsla, sem í höfuðatriðum er slæm. Felur í sér skerta þjónustu við fátæklinga. Herðir á aukinni stéttaskiptingu, er síast hefur inn síðan rétt fyrir aldamót. Allur hagvöxtur fer til hinna allra ríkustu. Skrautklæddur fáviti frá Bjartri framtíð ber ráðherraábyrgðina. Slíkt þykir nýfrjálshyggjufólki fyndið.
Íslandsmet í túrbínutrikki

Kristján Þ. Davíðsson er dæmigerður Íslendingur Hann kann túrbínutrikkið. Er framkvæmdastjóri Landssambands fiskeldisstöðva. Þar er hundruðum milljóna kastað í illa rannsakaðar framkvæmdir. Hann segir: „Þessari fjárfestingu verður varla hent út um gluggann án faglegrar, gagnrýninnar umræðu,“ Notar sitt eigið sukk sem afsökun fyrir því, að varlega þurfi að fara í rannsóknir á umhverfisáhrifum. Túrbínutrikkið hófst í Laxárvirkjun, þegar reisa átti margfalt stærri virkjun en Laxárdalur þoldi. Hefur síðan ítrekað verið notað. En Kristján er sá eini, sem hefur sett rökleysuna á oddinn. Allt, sem hann spreðar, ber að samþykkja eftir á.
Tunnan í keldunni

Hagfræði nútímans er komin í fyndnar ógöngur. Áróðursritið Economist segir, að Þjóðverjar spari of mikið, bæði einkaaðilar og opinberir aðilar. Afleiðingin sé hrikalegur yfirballans á utanríkisviðskiptum. Jafngildi því, að Þýzkaland sé heimsins mesta ógnun við frjáls viðskipti. Sparnaður er semsagt hættuleg ógnun. Nær væri fyrir tímaritið að hvetja aðra til að fara að dæmi Þjóðverja. Spara peninginn og leggja fyrir í stað þess að eyða í sukk og svínarí. Þrátt fyrir hátt evrugengi geta þýzk tæknifyrirtæki keppt við Austur-Asíu í dollaraverði. Raunar er öll hagfræði nýfrjálshyggjunnar eins og botnlaus tunna ofaní djúpri keldu.
Hriktir í samstarfi

Eðlilegt er, að hrikti í samstarfinu, þegar eingöngu mál Sjálfstæðisflokksins ná fram að ganga. Ráðherrar Viðreisnar hafa í framhjáhlaupi talað niður krónuna, sem allir vita, að er ónýt. Þeir hafa hækkað kvótagjald í takt við betri afkomu kvótagreifa. Þeir hafa hindrað nauðungarsölu 300 íbúða hjá Íbúðalánasjóði. Þetta finnst bófaflokknum afleitt. Ekkert hljóð heyrist hins vegar frá Bjartri framtíð, sem sér framtíðina fólgna í ráðherrastólum. Ekkert mun koma Bjartri framtíð úr jafnvægi, enda er þetta hennar síðasta þingtímabil. Viðreisn berst hins vegar við 5% lágmarkið. Þrenns konar röfl er kannski upptakturinn að alvöru mótþróa hennar.
Ruglið magnast

Hver kaupir fimm herbergja blokkaríbúð á 198 milljónir króna? Kannski er hægt að auglýsa ruglið nógu oft til að fólk haldi það vera eðlilegt verð við Eiðistorg. Ekkert selst né leigist af verzlunarplássi í kubbunum neðan Arnarhóls. Eitthvað er bogið við fasteignamarkaðinn á höfuðborgarsvæðinu. Líklegast er verið að reyna að búa til nýtt hrun, enda eru tíu ár frá því síðasta. Það er hæfilegur tíma frá einu hruni til annars í furðulega hagkerfinu, sem við þurfum að þola. Hvaða önnur þjóð mundi þola skoppandi íslenzka krónu og stjarnfræðilega vexti? Af hverju er ég ekki fluttur til Miðjarðarhafsins, þar sem einbýlið kostar 15 milljónir króna?
Þýzka leiðin bezt

Thomas Piketty hagfræðingur notar aldagömul hagskjöl Breta, Frakka og Þjóðverja til að finna efnahagsferli þjóðanna um aldir alda. Þjóðinar hafa átt brokkgengt ferli með styrjöldum, eyðileggingu og kreppum. Þær hafa líka síðustu áratugina búið við misjöfn trúarbrögð í efnahagsmálum. Bretar fylgdu einkarekstrarstefnu Bandaríkjanna. Frakkar beittu ríkisrekstri í risafyrirtækjum. Þjóðverjar ákváðu, að gerðir fyrirtækja vörðuðu hagsmuni starfsfólks, neytenda og ríkisins. Þessir aðilar tóku sæti í stjórn einkafyrirtækja. Niðurstaðan var söm í öllum tilvikum. Þjóðverjar fóru þó mildar út úr kreppunni fyrir tíu árum og eru aflvél Evrópu.
Massíf innrás

Kínverjar eru orðnir 1,4 milljarðar og Indverjar líka. Efri hluti miðstéttar í Kína er orðinn mjög fjölmennur, skiptir hundrað milljónum. Þetta fólk hefur efni á að ferðast til útlanda. Sama verður uppi á teningnum í Indlandi eftir fimm-sex ár. Ísland verður áfangastaður sáralítils brot þessa massa. En það er samt meira en svo, að við ráðum við það. Brot úr prósenti er meira en nóg. WOW byrjar beint pólarflug til Sjanghæ á næsta ári. Síðan fylgir beint flug til Delhi. Við munum ekki horfast í augu við stöðnun ferðaþjónustu næstu árin. Við munum þvert á móti horfast í augu við skort okkar á innviðum til að taka við þessari massífu innrás.
Nauðganir nálgast

Hin árlega nauðganahátíð fer að hefjast í Vestmannaeyjum. Af því tilefni hefur háttvirtur löggustjóri eyjanna leyft fréttaflutning af lögbrotum, öðrum en nauðgunum. Þær fréttir eru bannaðar eins og áður. Líklega er þetta samkvæmt óskum meirihluta bæjarbúa, að nauðganir verði framdar með friði og spekt, eins og tíðkast þar í bæ. Fólk hafði áður mikinn ama af fréttum af nauðgunum og hávaða og látum í tengslum við fréttirnar. Sá vandi er leystur með sannfærandi hætti. Eyjarskeggjar geta vaknað í timburmönnum sínum eftir hátíðina, risið forkláraðir á fætur og gengið sælir til kirkju í fullvissu um, að ekkert hafi raunar gerzt.
Eignajöfnun í samfélagi

Hagfræðistefna Thomas Piketty segir, að eignasöfnun risafyrirtækja á kostnað almennings sé stjórnlaus. Hana þurfi að bremsa með hátekju- og auðlegðarskatti og sennilega líka með jöfnun á prósentu vinnutekjuskatts og fjármagnstekjuskatts. Íslendingar þurfa svo líka að taka auðlindarentu samkvæmt markaðslögmálinu um uppboð veiðileyfa. Þessar breytingar á skattakerfinu muni gera kleift að halda uppi norrænni velferð og taka upp borgaralaun. Við ættum líka að læra af þeim, sem bezt gengur í efnahagsmálum. Opna sæti í stjórnum fyrirtækja fyrir fulltrúa starfsfólks, neytenda, sveitarfélags og ríkisins. Það hafa Þjóðverjar lengi gert.
Stéttaskipting magnast

Hagfræðingurinn Thomas Piketty er tímamót í hagsögu. Bók hans „Capital in the 21st Century“ varð metsölubók austan hafs og vestan árið 2014. Einsdæmi meðal hagfræðibóka. Helztu háskólar heims tóku upp bókina sem kennslurit. Ekki Háskóli Íslands, sem heldur sig við úrelta fræðinga á borð við Marx og Hayek. Piketty hafnar bæði sósíalisma og kapítalisma. Hafnar líka Gini-stuðli sem nothæfu tæki í mati á stéttaskiptingu. Sjálfur er hann með margfalt yfirgripsmeiri talnarunur og töflur, sem ná aftur í frönsku byltinguna í lok átjándu aldar. Piketty varar við, að bil ríkra og fátækra hafi aukizt hratt um allan heim frá 1970 til þessa dags.
Stefnan mín í stuttu:

1. Nýja stjórnarskráin afgreidd

2. Opin skjöl og opnir fundir

3. Skattaþyngd frá fátækum til ríkra

4. Ókeypis heilsa – ókeypis menntun

5. Frjáls uppboð á leigu aflakvóta

6. Almenningur í stjórn fyrirtækja

7. Undirbúum borgaralaun

8. Frelsi – jöfnuður – bræðralag

(Þetta er stefnan mín og svipuð stefnu Pírata. Ætti að passa öllu nútímafólki.)
Sjúki Brexit-karlinn

Í gamla daga var Tyrkland kallað sjúki karlinn í Evrópu, stórveldi á brauðfótum. Nú er talað um Brexit-Bretland sem sjúka karlinn. Alþjóða gjaldeyrisbankinn spáir þar og í Bandaríkjunum minni hagvexti en annars staðar í heiminum. Evran hefur reynzt sterk, hækkar í gengi gegn dollar og pundi. Frakkland og Þýzkaland eru í góðum vexti. Meiri athygli vekur gengi Miðjarðarhafslanda bandalagsins, Ítalíu, Spánar og Grikklands. Það síðasta var í fyrra talið sjúki karlinn í Evrópu, en nú hefur Bretland tekið við háðsyrðinu. Spáin fyrir Ísland er eins góð og fyrir evrulöndin. Það stafar eingöngu af sprengingu í ferðaþjónustu, sem heldur áfram.
Landsbyggðin skánar

Víða eru veitingahús að skána úti á landsbyggðinni. Aðalatriðið er að forðast benzínstöðvarnar, þar sem afleitir skyndibitar eru boðnir af ófaglærðum og áhugalausum unglingum. Sjálfstæðir veitingastaðir eru betri, einkum ef þeir eru ekki of stórir. Þar er oft skaplegt verð og gæði. Í stóru sölunum hefur fólk meiri tilhneigingu til að selja matinn eins og þetta væri Holt eða Grill. Við þurfum að koma upp gæðamati veitingahúsa á landsbyggðinni. TripAdvisor er að gott upp að vissu marki, en tekur samt víða feilspor. Hótel eru oft ekki eins full og haldið er, víða hægt án fyrirvara að fá pláss. Enn er margt þolanlegt við Ísland.
Valtað yfir átrúnaðargoð

Karl Marx, Hayek og Friedman eru átrúnaðargoð ýmissa trúarbragða, sem kenna mætti við Mammon. Þeir boðuðu sínar lausnir og útskýrðu í löngu máli, hvers vegna sín lausn væri bezt. Nú er kominn metsöluhöfundurinn Thomas Piketty. Hann boðar engin trúarbrögð, en valtar samt yfir Marx og félaga. Sýnir með stærðfræði og gröfum, að allar lausnir verkuðu nokkurn veginn eins um aldir fram undir 1980. Frakkland, Þýzkaland og Bandaríkin voru í svipaðri stöðu eftir mjög svo misjafnar aðferðir. Höfuðmál Piketty er, að nýkapítalisminn eða nýfrjálshyggjan eftir 1980 leiddi til hratt vaxandi stéttaskiptingar. Að færa þarf skattbyrðina frá fátækum til ríkra.
Pólitíkin er frosin

Allt er við það sama í könnunum á fylgi flokka. Mánuð eftir mánuð eru tölurnar nærri eins. Flokkur fólksins mælist nú með þingmannafylgi, en Sósíalistaflokkur Gunnars Smára mælist alls ekki. Viðreisn er komin með Bjartri Framtíð niður úr 5% botninum. Eins og ætíð reynist litlum flokkum torsótt að starfa með bófaflokknum. Þar valta frekustu karlarnir yfir allt og alla í þágu 1% ríkustu, Engeyinga og kvótagreifa. Ráðherrastólar Viðreisnar og Bjartrar framtíðar reynast þeim flokkum skammgóður vermir. Hatrið á öldungum, sjúklingum, öryrkjum og heimilislausum virkar bara fyrir Sjálfstæðisflokkinn. Hann er áskrifandi að 30%, -fáráðlingunum.
Rakakóngar í byggingum

Miðað við Evrópu eru hús á Íslandi illa byggð og illa við haldið. 25% húsa eru hér gölluð vegna rakaskemmda. Þær valda vaxandi heilsutjóni og kostnaði við að rífa upp skemmdir og laga. Betra væri að byggja almennileg hús, en varla verður hlustað á slíkt meðan bóla húsbygginga er við hún. Við svipaðar aðstæður annars staðar á hnettinum hefur verið farið í markvissar aðgerðir. Á Nýja-Sjálandi hafa þær minnkað rakaskemmdir um helming. Íslendingar eru seinir á ferð í þessu eins og alkalí-málinu sæla. Héldu áfram að reisa alkalí-hús löngu eftir að vandræði þeirra voru komin í ljós. Í ýmsu fleira hangir fólk, svo sem í flötu þökunum.
Flokkur fólksins

Flokkur fólksins virðist hafa náð þeim markaði í pólitík, sem Sósíalistaflokkur Gunnars Smára sóttist eftir. Inga Sæland flokksformaður náði saman skemmtilegu samspili í Háskólabíói. Talsmenn alvöru verkalýðsfélaga, öldunga og öryrkja komu þar fram. Fólkið, sem Sjálfstæðisflokkurinn hatar, húsnæðislausir, öldungar, öryrkjar og sjúklingar. Þarna var líka fólkið, er telur alls ekki sjálfsagt, að múslimar safnist fyrir á Íslandi. Fólkið, sem vill ekki múlti-kúlti Gunnars Smára og er stundum kallað rasistar. Samanlagt getur þetta fólk orðið nokkuð fjölmennt. Áhugavert verður að sjá, hvar flokkurinn dúkkar svo upp í pólitískra mynztrinu.
Sæðið að klárast

Nýjasta heimsendaspáin felst í, að sæðisframleiðsla karla hafi rýrnað um helming á 40 árum Vesturlanda. Frá þessu þrumuskoti er sagt í Guardian og víðar. Með sama framhaldi verða vestrænir karlar orðnir næsta sæðislausir eftir hálfa öld. Þar með fer mannkynið að deyja út, jörðinni og lífríki hennar til heilla. Ekki er upplýst, hvað veldur þessum happafeng, né hver áhrifin verða. Hugsanlega verða konur búnar að koma sér upp sjálfsæðingu með hjálp lífræns viðhengis, sem kæmi í stað karls. Það mætti kallast jafntefli milli kvenna og jarðar. Karlar hafa jafnan verið til vandræða. Slást, lykta af bjór, ljótir ásýndar og karlrembdir.